Dragnea apelează la teoria conspirației pentru a explica pierderea majorității la Cameră: Acuză implicarea președintelui ”Iohannis-zapciul” și a DNA-ului în încercarea de revocare a sa / Despre Ponta: Stă după fustele Ralucăi Turcan

Liviu Dragnea a apelat miercuri la teoria conspirației pentru a încerca să explice pierderea de către PSD a majorității în Camera Deputaților, acuzând un plan pus la punct de președintele Klaus Iohannis, DNA, Marian Neacșu și Raluca Turcan pentru încercarea de revocare a sa de la șefia Camerei.

El a spus că încercarea Opoziţiei de a-l revoca din funcţie reprezintă „încă o încercare disperată şi eşuată de a prelua cu japca o instituţie a statului”.

„Nu este pentru prima dată când au cerut (Opoziţia – n.r.) revocarea. Astăzi am văzut încă o încercare disperată şi eşuată, bineînţeles, de a prelua cu japca instituţia statului. Aşa au vrut să ia cu japca şi Guvernul şi vor, în continuare, să-l ia cu japca, vor să ia cu japca şi Parlamentul României. Cu japca înseamnă dincolo de lege şi încălcând legea şi forţând legea. Vor să ia şi România. Ăsta e stilul lui Iohannis, aşa cum a luat cu japca şi casele din Sibiu, aşa vrea sa ia cu japca şi aceste instituţii care îl deranjează, pentru că are atitudini dictatoriale şi vrea puterea absolută. Deci, ăsta este preşedintele nostru: Iohannis zapciul”, a spus Dragnea, la Palatul Parlamentului.

El a susţinut că „nu se întâmplă nimic fără coordonarea lui Klaus Iohannis”.

”De câteva săptămâni bune, o parte dintre liberali şi unii foşti membri PSD se tot lăudau că îl au în spate pe Klaus Iohannis, care împinge lucrurile şi care îi încurajează pe toţi să se mobilizeze pentru a da jos Guvernul, pentru a lua cât mai mulţi membri PSD, pentru a revoca conducerea Camerei deputaţilor”, a susținut Dragnea.

El a reluat acuzația lansată de Olguța Vasilescu, potrivit căreia un deputat PNL i-ar fi spus lui Florin Iordache, în timpul ședinței de plen, că îl are la telefon pe președintele Iohannis și că îl roagă să vorbească cu acesta, promițându-i că în schimbul revocării lui Dragnea de la președinția camerei Deputaților o să-l pună pe el președintele PSD. Informația a fost negată vehement de deputatul PNL acuzat (detalii aici).

”Plus ce am auzit astăzi de la Florin Iordache. Nici eu, nici el nu ştim dacă acel deputat a spus adevărul, dar mi-e greu să cred că vorbea aşa, să se afle în treabă – că i s-a propus lui Florin să se ridice de pe scaun, pentru că aia era problema şi că are mandat clar de la preşedintele Iohannis şi că dacă va face lucrul ăsta te vom preşedintele PSD. Asta i-a spus, asta a auzit dl Iordache. Că cel de la PNL o fi pus de la el, asta n-am de unde să ştiu”, a mai spus liderul PSD.

”Apoi mai e o coincidenţă în care nu crede nimeni. Chiar azi-dimineaţă, din plenul Camerei deputaţilor, aşa cum bine ştiţi, dna Carmen Mihălcescu a fost chemată urgent la DNA, pentru că era unul dintre vicepreşedinţii PSD (ai Camerei – n. red.), la doi vicepreşedinţi le făcuseră cerere de revocare şi ca să rămână doar dl Pirtea (…) să conducă şedinţa”, a mai susținut Dragnea.

Întrebat dacă ştia de acest plan, el a răspuns: ”Da, e un plan făcut de dl Marian Neacşu cu dna Raluca Turcan, se laudă de câteva zile cu asta amândoi. Ba şi spuneau că e un plan de Oscar, aşa le spuneau unor colegi zilele trecute. Bineînţeles, un plan care nu are nicio legătură cu legea, pentru că Regulamentul Camerei Deputaţilor are putere de lege şi legea trebuie respectată”.

”O să vedem dacă am pierdut majoritatea parlamentară, eu zic că nu”, a mai spus Dragnea.

Întrebat despre deputații plecați din PSD și înscriși în partidul lui Ponta, liderul social-democrat a comentat: ”E bine să i se alăture lui Ponta, e un mare bărbat politic, stă după fustele Ralucăi Turcan”.

În ceea ce privește proiectul UDMR privind autonomia, Dragnea a spus: ”Nu îl susțin, în primul rând e neconstituțional. UDMR nu condiționează susținerea de acest proiect. Da, contăm pe susținerea UDMR în Parlament”.

Nu în ultimul timp, liderul PSD i-a ironizat pe jurnaliști când aceștia l-au întrebat despre ordonanța de urgență privind amnistia și grațierea: ”Nici eu nu am pe masă nici o OUG de amnistie și grațiere”, a spus el, parafrazând-o pe Viorica Dăncilă, care spunea săptămâna trecută că nu știe de un astfel de act normativ.